**Referat**

|  |
| --- |
| **Møde:** Sundhedsdirektørernes Forretningsudvalg  **Tid**: Torsdag den 9. november 2023 kl. 13.30-15.30  **Sted:** Mødelokale 3. Boulevarden 13, 9000 Aalborg C  **Deltagere:** Søren Aalund, Mikkel Grimmeshave, Tue von Påhlman, Peter Hvid Paulsen, Haukur Thorsteinsson, Jonas Lunen  **Gæster:**  **Afbud:** BenteGraversen, |

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

* Sundhedssamarbejdsudvalget den 24. oktober
* Fælles Forretningsudvalg den 26. oktober (aflyst – drøftelse af enkelte punkter)
* Nordjysk Sundhedsalliance 6. november

## Indstilling:

Det indstilles at:

* Sundhedsdirektørernes Forretningsudvalg drøfter om de nævnte møder giver anledning til opfølgende drøftelser eller handlinger i regi af forretningsudvalget på konkrete sager.

## Referat:

Sundhedsdirektørernes Forretningsudvalg drøftede møderne.

Bente Graversen repræsenterer sundhedsdirektørerne i Nordjysk Sundhedsalliance, men der aftales årlige møder med den bredere direktørkreds i FU/FFU.

# Forberedelse af møder

Sundhedsdirektørernes Forretningsudvalg forbereder kommende møder i det tværsektorielle samarbejde samt yderligere relevante mødefora:

* Sundhedspolitisk Samling 17. november: Program og information om tilmelding er udsendt til deltagerkredsen 31. oktober.
* Workshop/temaaften om det nære eSundhedsvæsen den 21. november: Dagsorden udsendes fra TeleCare Nord-sekretariatet.
* Strategisk Sundhedsforum 22. november: Dagsorden forventes udsendt 8. november.
* Kommunalt formøde SSF 22. november: Dagsorden indeholder foreløbigt følgende punkter:
  + Færdigbehandlingsdage (Jan Nielsen fra Aalborg Kommune orienterer om arbejde med færdigbehandlingsdage)
  + Forbeholdt virksomhedsområde for sygeplejersker (jf. punkt 5 nedenfor)
  + Forslag til ny model for fordeling af kliniske uddannelsespladser på 4. semester, UCN sygeplejerskeuddannelsen (jf. punkt 7 nedenfor)
  + Eventuelt punkter vedr. Børnesundhedsprofil (orientering fra B&U direktørers møde), Fremtidens velfærd (jf. KKR-drøftelse) og Nordjysk Sundhedsalliance
* Fælles Forretningsudvalg 1. december: Der er mulighed for input til dagsordenen (dagsordenen vil i vid udstrækning være overførte punkter fra det aflyste møde den 26. oktober).
* Sundhedssamarbejdsudvalget 12. december:Behandles under punkt 3.
* KL Sundhedsstrategiske gruppe 14. december: Der er mulighed for input til dagsordenen.

## Indstilling:

Det indstilles at:

* Sundhedsdirektørernes Forretningsudvalg ved behov drøfter de nævnte møder.

## Referat:

Sundhedsdirektørernes Forretningsudvalg drøftede de kommende møder.

# Sundhedssamarbejdsudvalgets møde 12. december

På det kommende møde i Sundhedssamarbejdsudvalget den 12. december er følgende punkter på bruttolisten:

* TEMA: Akutplanen for sygehusvæsenet (der ses på muligheden for at koble temadrøftelsen med besøg på en relevant lokation).
* Benchmarkingenhedens analyser
* Præsentation af kommunikationspakke til understøttelse af sundhedsklyngerne
* Oplæg om robusthedskommissionens anbefalinger
* Godkendelse af børnesundhedsprofilen 2025
* Regional overtagelse af natbetjeningen af lægevagten
* Kapacitetsvurdering af lægedækningsområder 4. kvartal
* Status på sundhedsaftalen 2024
* Nyt fra sundhedsklyngerne

I forlængelse af tidligere drøftelser om dagsordensforberedelse til SSU bedes Sundhedsdirektørernes Forretningsudvalg drøfte dagsordenens punkter, samt evt. tilføjelser, med henblik på at forberede den bedst mulige dagsorden til mødet.

## Indstilling:

Det indstilles at:

* Sundhedsdirektørernes Forretningsudvalg drøfter dagsordenen til SSU 12. december.

## Referat:

Sundhedsdirektørernes Forretningsudvalg drøftede dagsordenen til SSU 12. december.

Formandskabet bringer pointerne med ind i det videre planlægningsarbejde.

# Fælles henvendelse vedr. nationale kliniske retningslinjer for genoptræning

Den kommunale faglige følgegruppe for genoptræning har forfattet et bekymringsbrev, som de ønsker drøftet og fremsendt til relevante parter. Bekymringsbrevet drejer sig om den manglende udarbejdelse og opdatering af de nationale, kliniske retningslinjer ift. genoptræningsindsatser.

Brevet ønskes blandt andet fremsendt til Sundhedsstyrelsen, og Sundhedsdirektørernes Forretningsudvalg skal i den forbindelse tage stilling til hvilket afsenderniveau, der ønskes i på brevet, samt hvilke modtagere, som Sundhedsdirektørernes Forretningsudvalg indstiller, at brevet fremsendes til.

## Indstilling:

Det indstilles at:

* Sundhedsdirektørernes Forretningsudvalg besluttet om brevet bør afsendes
* Sundhedsdirektørernes Forretningsudvalg beslutter modtagerkredsen for henvendelsen

***Bilag 1: Bekymringsskrivelse vedr. manglende opdatering af nationale, kliniske retningslinjer***

## Referat:

Sundhedsdirektørernes Forretningsudvalg overlader til den faglige afsenderkreds at vurdere hvorvidt henvendelsen skal afsendes (i så fald med den faglige kreds som afsender).

Sundhedsdirektørernes Forretningsudvalg vil bringe sagen ind i KL Sundhedsstrategiske gruppe til en kommende drøftelse i nationalt regi.

# Forbeholdt virksomhedsområde for sygeplejersker

Regeringen indgik den 20. maj 2022 sammen med størstedelen af Folketingets partier en politisk aftale om en sundhedsreform. Det fremgår bl.a. af aftalen, at aftalepartierne er enige om at give sygeplejerskerne mulighed for selvstændigt at udføre bestemte opgaver, som i dag er forbeholdt læger.

I det lys fremsætter regeringen på lovprogram 2023/2024 i oktober et lovforslag, der giver sygeplejersker mulighed for at løse en række opgaver, som i dag kun må varetages af læger. Loven forventes at træde i kraft januar 2024.

Lovforslaget åbner op for muligheden for markante ændringer af den eksisterende opgavefordeling i sundhedsvæsenet. Og samtidig er der risiko for store lokale forskelle i forvaltningen af de nye muligheder til sygeplejersker, idet det er op til den enkelte kommune (og region), hvordan lovforslaget tages i brug. Det kan betyde, at kommuner, der i første gang har valgt ikke at tage de nye muligheder i brug kan komme under pres, hvis nabokommunerne gør det.

KL har bakket op om intentionen om, at mere frihed i sygeplejerskers opgavevaretagelse kan sikre en bedre og mere fleksibel brug af medarbejdernes kompetencer. Og samlet ser KL, at det langt hen ad vejen vil sikre en bedre og mere fleksibel brug af medarbejdernes kompetencer.

KL har en opmærksomhed på, at lovforslaget ikke i tilstrækkelig grad understøtter fleksible rammer for opgavevaretagelsen i kommunerne. Ligesom lovforslaget ikke understøtter rammer for ensartet ibrugtagning af nye beføjelser til sygeplejersker. Dette bl.a. henset til, at der ikke er afsat finansiering fra nationalt hold til opgaven. Ligesom der ikke følger økonomisk kompensation med til de kommuner, der fremover vil lade kommunale sygeplejersker løse opgaver, der i dag, som udgangspunkt, er et regionalt ansvar.

Kommunerne bør ligeledes være opmærksom på, at ibrugtagning af nye beføjelser til sygeplejersker, kan forudsætte kommunale investeringer i fx udstyr m.v., at varetagelse af fx vaccinationer eller blodprøver kan medføre markant træk på kapaciteten i den kommunale sygepleje samt at ibrugtagning forudsætter tilretning af Fælles Medicinkort (FMK), MedCom korrespondancemeddelelser m.v.

Ligeledes er det for KL et vigtigt hensyn, at kommunerne går nogenlunde ensartet til værks. Det kan give god mening lokalt – f.eks. mellem kommunerne i hver region – at drøfte, hvordan og hvilke dele af det forbeholdte virksomhedsområde man evt. vil tage i brug, herunder hvad ibrugtagning kræver fra fx sygehus i forhold til gode rammer for samarbejde om blodprøvetagning (kalibrering af udstyr ved sygehuspersonale, transport af blodprøver til analyse på laboratorium, samarbejde om blodprøvesvar m.v.)

Sagen skal forventeligt til politisk drøftelse i KKR Nordjylland på mødet d. 9. februar med henblik på at KKR tager en drøftelse af, hvordan og hvilke dele af det forbeholdte virksomhedsområde man eventuelt vil tage i brug, herunder hvad ibrugtagning kræver fra fx sygehus og almen praksis. Dette med henblik på at sikre, at kommunerne går nogenlunde ensartet til værks i forhold til, hvordan og hvilke dele af det forbeholdte virksomhedsområde man vil tage i brug lokalt.

I Nordjylland er der lagt op til en administrativ proces, med kvalificering af sagen på møde i Sundheds- og Ældrechefkredsen d. 17. november og herefter en drøftelse på formøde til mødet i Strategisk Sundhedsforum d. 22. november. Herudover kan der evt. tages en drøftelse i FU i løbet af januar, hvis der er behov/mulighed for dette. Sagen er på til orientering i Kommunaldirektørkredsen d. 10. november.

## Indstilling:

Det indstilles at:

* Sundhedsdirektørernes Forretningsudvalg drøfter opmærksomhedspunkter ift. sagen og forslag til administrativ proces.

## Referat:

Emnet meldes ind til dagsordenen i KL Sundhedsstrategiske gruppe.

Det understreges som en vigtig kommunal pointe, at selvom man får et ændret virksomhedsområde, så medfører det ikke automatisk ændringer i arbejdsdelingen i sundhedsvæsnet.

# Ny overenskomst om Vederlagsfri fysioterapi

De nationale parter meldte den 1. september 2023 om enighed om en ny overenskomst for vederlagsfri fysioterapi. Den indeholder en række markante ændringer, herunder på økonomistyring, forløb til borgere og nynedsættelse af kapacitet på området.

Fysioterapeuterne har den 21. september 2023 stemt ja til overenskomsten, og med RLTN’s formelle godkendelse i løbet af fredag d. 22. september er overenskomsten således klar til ikrafttrædelse pr. 1. januar 2024.

Der er endnu ikke en skriftlig vejledning fra KL til detaljerne fra et kommunalt perspektiv, men der gives en mundtlig opsummering af de vigtigste emner på mødet.

Overenskomsten fordrer at en revideret praksisplan godkendes senest i sommeren 2025. Samarbejdsudvalget for Fysioterapi præsenteres for en procesplan for arbejdet på deres kommende møde 8. december 2023.

## Indstilling:

Det indstilles at:

* Sundhedsdirektørernes Forretningsudvalg tager orienteringen om ny overenskomst til efterretning
* Sundhedsdirektørernes Forretningsudvalg drøfter processen for ny praksisplan for fysioterapi

## Referat:

Sundhedsdirektørernes Forretningsudvalg tog orienteringen til efterretning.

Sundhedsdirektørernes Forretningsudvalg drøftede processen for ny praksisplan og konkluderede, at en administrativ inddragelse på kommunalt niveau er tilstrækkeligt før praksisplanen sendes i høring.

Den kommunale kontaktdirektør i Samarbejdsudvalget fra Fysioterapi arbejder nærmere sammen med Det Fælleskommunale Sundhedssekretariat ift. detaljer og proces i det kommende arbejde.

# Forslag til ny model for fordeling af kliniske uddannelsespladser på 4. semester, UCN-sygeplejerskeuddannelsen

UCN har på baggrund af en beslutning i rektoratet, som bl.a. bygger på et vigende optag på sygeplejerskeuddannelsen i Hjørring og Thisted, flyttet i alt 56 studiepladser (1. prioritetsansøgere) til udbuddet i Aalborg i studieåret 2023-24. UCN siger at formålet med flytningen er at sikre, at der samlet set bliver uddannet flest mulige sygeplejersker til det nordjyske sundhedsvæsen. Samtidig vil UCN tilstræbe at flytningen får så få konsekvenser for den kliniske undervisning uden for Aalborg som muligt, hvorfor studerende indskrevet i Aalborg skal i klinik på kliniske uddannelsessteder, der traditionelt hører til i Hjørring og Thisted.

Jf. referatet fra mødet i Tværsektorielt Uddannelsesforum d. 23. august 2023: ”*Der er* ***ikke*** *tale om, at studiepladserne nu permanent flyttes fra Hjørring/Thisted til Aalborg, men UCN følger søgetallet tæt. Selvom de studerende læser i Aalborg, vil de fortsat have deres praktikplads nordenfjords med de udfordringer det måtte give. Det er ikke en ønskesituation at flytte studiepladser, men søgemønsteret lige nu tilsiger, at det er nødvendigt*”.

Kommunerne gjorde det klart på mødet at de fremover ønsker at blive orienteret rettidigt omkring lignende beslutninger. Der er ligeledes en bekymring omkring hvilken betydning en flytning af studiepladser vil have på den kliniske praktik, især i Vendsyssel.

I forbindelse med flytningen af studiepladser har UCN indkaldt de uddannelsesansvarlige i kommuner og region til en arbejdsgruppe med henblik på at udarbejde en ny model for fordeling af kliniske uddannelsespladser på 4. semester. Dette for at skabe en ensrettet model for den samlede praktik på tværs af UCN’s matrikler og arbejdsgiverne.

Arbejdsgruppen har drøftet to forslag til fordeling:

* Forslag 1
  + *Alle studerende er ude i uge 14-19 (om efteråret 43-48). Det vil betyde, at pladserne kan fordeles på alle kliniksteder på én gang og at klinikkerne kun har studerende i én periode. Det vil desuden betyde, at alle har nået at have kommunikationsundervisning inden de går i klinik; manglende forudgående undervisning er et gentagende tema i evalueringer. Det gør det desuden nemmere at planlægge udlandsophold for studerende.*
  + *OBS: På uddannelsen vil det i Aalborg være en udfordring ift. både underviser- og lokaleressourcer på UCN, hvis alle studerende er inde og få teoretiske undervisning samtidig. Det skal derfor afklares, om det er ressourcemæssigt muligt for Campus Aalborg. - Det arbejdes der på at afdække.*
  + *Forslag 1 vil samtidig betyde, at de sydlige kliniksteder får en smule flere studerende ud ad gangen, men til gengæld kun i én periode, mod de nuværende to perioder. Der vil således ikke være studerende på 4. semester i klinik i de sydlige klinikker i uge 6-11 (35-40).*
* Forslag 2
  + *Flere studerende kommer i klinik i starten af 4. semester og Thisted rykkes i foråret fra at være ude i uge 12-17 og til at være ude samtidig som de to andre campusser (uge 14-19). Hidtil har der været 1 Aalborg-hold ude i starten af semestret og 2 Aalborg-hold + 1 Hjørring-hold og 1 Thisted-hold (om foråret) ude senere på semestret.*
  + *Forslag 2 vil betyde, at dette fordeles mere ligeligt, så der kommer 2 hold ud i de første uger og 3 hold i de sidste uger. Det vil lette fordelingen af studerende.*
  + *OBS: Det vil betyde, at de nordlige kliniksteder, der hidtil primært har haft studerende i uge 14-19 (43-48) nu også skal have studerende i uge 6-11 (35-40). Til gengæld får de færre studerende ud ad gangen, da det er samme antal studerende, der i alt skal igennem, men nu i to perioder.*

./. På baggrund af dialog i arbejdsgruppe for kliniske pladser på sygeplejerskeuddannelsens 3.-6. semester indstiller de fremmødte på møde den 26. september, at fordelingen af kliniske uddannelsesperioder for sygeplejerskeuddannelsens 4. semester fra og med efteråret 2024 fordeles som angivet i vedlagte bilag – dvs. ud fra forslag 2.

./. Jf. referatet fra mødet d. 26. september, så fremgår det at ”*[d]et er arbejdsgruppens vurdering, at der er behov for en ny fordeling af kliniske uddannelsesperioder for at opnå en mere ligelig fordeling af studerende på de kliniske uddannelsessteder hen over semestret, og på en måde, så pladser i hele regionen kommer i brug fremfor, at nogen områder belastes ekstra, mens andre risikerer at mangle studerende.*

*En afledt konsekvens af den foreslåede fordeling vil være at det må forventes, at det enkelte kliniske uddannelsessted kan modtage studerende fra alle uddannelsens tre udbudssteder.*

*Hvis man ønsker at bibeholde en fordeling, hvor man primært modtager studerende fra ét udbudssted, vil det have den virkning, at de nordlige pladser kommer til at mangle studerende og de sydlige får en markant øget belastning, grundet forflytningen af studiepladser fra Hjørring til Aalborg.*

*Den nye fordeling vil tilgodese et rekrutteringsbehov særligt i udkantskommunerne, ligesom en mere ligelig fordeling af arbejdsbyrden kan være med til at gøre det mere attraktivt at fortsætte som klinisk vejleder*”.

Med henblik på kvalificering og beslutning ift. foreslået model er der lagt op til at sagen drøftes og kvalificeres på møde i Sundheds- og Ældrechefkredsen d. 17. november og herefter drøftes og behandles på formøde til mødet i Strategisk Sundhedsforum d. 22. november.

Ovenstående forslag til proces er drøftet og aftalt med de klinisk uddannelsesansvarlige for sygeplejerskeuddannelsen i kommunerne.

## Indstilling:

Det indstilles at:

* Sundhedsdirektørernes Forretningsudvalg drøfter opmærksomhedspunkter ift. sagen og forslag til administrativ proces.

***Bilag 2: Indstilling til ny fordeling af kliniske uddannelsespladser på sygeplejerskeuddannelsens 4. semester***

***Bilag 3: 20230926 Referat – 2. møde i arbejdsgruppe for 3.-6. semester***

## Referat:

Sundhedsdirektørernes Forretningsudvalg ønsker, at der arbejdes på at skriftliggøre aftalerne omkring området med henblik på at styrke gennemsigtigheden for alle parter. Der bakkes op om processen i øvrigt.

Sundhedsdirektørernes Forretningsudvalg ønsker at sikre, at afvigelserne med flytning af studiepladser til Aalborg ikke bliver fast praksis, men derimod er en midlertidig praksis for at løse en nuværende problemstilling.

Sagen drøftes videre på det kommunale formøde i Strategisk Sundhedsforum.

# Børnesundhedsprofilen 2025

Strategisk Sundhedsforum besluttede på deres seneste møde 28. september 2023 at fremsende beslutningen om Børnesundhedsprofil 2025 til kommentering i det kommunale netværk af Børn og Unge-direktører. BU-direktørernes møde afholdes 3. november, hvorefter der forventes at ligge en anbefaling, som de kommunale sundhedsdirektører kan tage med til beslutning i Strategisk Sundhedsforum 22. november.

Sundhedsdirektørernes Forretningsudvalg drøfter, på baggrund af BU-direktørernes tilbagemelding, hvordan sundhedsdirektørerne skal gå videre med sagen.

## Indstilling:

Det indstilles at:

* Sundhedsdirektørernes Forretningsudvalg drøfter Børnesundhedsprofilen 2025

## Referat:

Sundhedsdirektørernes Forretningsudvalg noterede sig, at det indstilles fra Børn og Unge-direktørerne at undersøgelsen ikke afholdes. Sagen drøftes samlet af sundhedsdirektørerne på det kommende kommunale formøde i Strategisk Sundhedsforum.

# Mødekalender 2024

Sundhedsdirektørernes Forretningsudvalg mødes normalt 7-8 gange årligt. Nedenstående mødekalender er udarbejdet med udgangspunkt i samme kriterier som i 2023, nemlig 7-8 møder med variation mellem fysiske møder, og møder på teams. Det enkelte møde er markeret, så det tydeligt fremgår om mødet afholdes fysisk eller virtuelt.

Mødeforslag:

* 26. januar kl. 10-12 (fysisk møde)
* 15. marts kl. 12-14 (fysisk møde)
* 3. maj kl. 9-11 (fysisk møde)
* 7. juni kl. 13-15 (teams-møde)
* 27. august kl. 13-15 (teams-møde)
* 8. oktober kl. 13-15 (teams-møde)
* 15. november kl. 9-11 (fysisk møde)
* 13. december kl. 9-11 (fysisk møde)

## Indstilling:

Det indstilles at:

* Sundhedsdirektørernes Forretningsudvalg godkender mødeplanen for 2024

## Referat:

Mødekalenderen er godkendt med følgende ændringer som følge af kalenderudfordringer:

* 26. januar ændres til 25. januar kl. 12.30-14.30
* 7. juni ændres til 14. juni kl. 13-15 på teams

# Nyt fra KKR

KKR-sekretariatet orienterer på mødet.

* Forestående KKR-drøftelse om ”Fremtidens Velfærd”

## Indstilling:

Det indstilles at:

* Sundhedsdirektørernes Forretningsudvalg tager orienteringen til efterretning.

## Referat:

Sundhedsdirektørernes Forretningsudvalg tog orienteringen til efterretning.

# Evt.

Næste møde er 18. december 2023 i Aalborg.